b'\n_START_ARTICLE_\nSkupina Elektro Maribor\n_START_PARAGRAPH_\nSkupino Elektro Maribor sestavljajo dru\xc5\xbeba Elektro Maribor d.d. ter dru\xc5\xbebi Energija plus d.o.o. in OVEN Elektro Maribor d.o.o.\n_START_SECTION_\nNastanek skupine\n_START_PARAGRAPH_\nDru\xc5\xbebe v skupini so dru\xc5\xbebe, ki morajo biti v skladu z zakonom o gospodarskih dru\xc5\xbebah vklju\xc4\x8dene v konsolidirano letno poro\xc4\x8dilo. Dru\xc5\xbeba Elektro Maribor kot obvladujo\xc4\x8da dru\xc5\xbeba sestavlja konsolidirane ra\xc4\x8dunovodske izkaze in konsolidirano letno poro\xc4\x8dilo. V konsolidacijo sta vklju\xc4\x8deni obe odvisni dru\xc5\xbebi Energija Plus in OVEN Elektro Maribor._NEWLINE_Skupina Elektro Maribor je nastala leta 2011 z iz\xc4\x8dlenitvijo dela dru\xc5\xbebe Elektro Maribor d.d.\n_START_SECTION_\nElektro Maribor d.d.\n_START_PARAGRAPH_\nDru\xc5\xbeba Elektro Maribor, podjetje za distribucijo elektri\xc4\x8dne energije, d.d., je sestavni del elektroenergetskega sistema Republike Slovenije in eno izmed petih podjetij za distribucijo elektri\xc4\x8dne energije v Republiki Sloveniji._NEWLINE_Osnovne dejavnosti dru\xc5\xbebe so obratovanje in tehnolo\xc5\xa1ki razvoj elektrodistribucijskega sistema (zagotavljanje mo\xc4\x8di in zanesljiva dobava elektri\xc4\x8dne energije z minimalnimi \xc4\x8dasi prekinitev zaradi lastnih vzrokov), vzdr\xc5\xbeevanje omre\xc5\xbeja in naprav (ohranjanje kakovosti stanja distribucijskega elektroenergetskega sistema, ki omogo\xc4\x8da obratovalne sposobnosti in oskrbe odjemalcev z elektri\xc4\x8dno energijo, kot je dolo\xc4\x8deno s projektnimi parametri ob gradnji naprav in objektov), storitve distribucijskega omre\xc5\xbeja (poslovni odnos z odjemalci je v vseh sistemskih storitvah gospodarske javne slu\xc5\xbebe grajen na enakopraven, partnerski na\xc4\x8din, ki temelji na transparentnih, zakonitih ter fleksibilnih postopkih), elektromonta\xc5\xbene storitve (0pravljanje elektromonta\xc5\xbenih storitev za tuje naro\xc4\x8dnike in realizacija investicij v elektroenergetske objekte) in merilni laboratorij._NEWLINE_Upravljanje dru\xc5\xbebe deluje po dvotirnem sistemu upravljanja. Uprava vodi, zastopa in predstavlja dru\xc5\xbebo. Statut dru\xc5\xbebe dolo\xc4\x8da, da ima uprava enega \xc4\x8dlana. Delovanje uprave nadzoruje nadzorni svet, ki ima \xc5\xa1est \xc4\x8dlanov. \xc5\xa0tiri \xc4\x8dlane predstavnike delni\xc4\x8darjev imenuje skup\xc5\xa1\xc4\x8dina delni\xc4\x8darjev z navadno ve\xc4\x8dino glasov navzo\xc4\x8dih delni\xc4\x8darjev, dva \xc4\x8dlana predstavnika delavcev pa imenuje svet delavcev. Delni\xc4\x8darji svoje pravice v zvezi z dru\xc5\xbebo uresni\xc4\x8dujejo na skup\xc5\xa1\xc4\x8dini.\n_START_SECTION_\nEnergija plus d.o.o.\n_START_PARAGRAPH_\nDru\xc5\xbebo Energija plus je z iz\xc4\x8dlenitvijo tr\xc5\xbene dejavnosti nakupa in prodaje elektri\xc4\x8dne energije leta 2011 ustanovila dru\xc5\xbeba Elektro Maribor d.d. Organizirana je kot dru\xc5\xbeba z omejeno odgovornostjo v 100-odstotni lasti mati\xc4\x8dne dru\xc5\xbebe Elektro Maribor d.d._NEWLINE_Poslanstvo dru\xc5\xbebe Energija plus je celovita oskrba odjemalcev z energenti. Najpomembnej\xc5\xa1i dejavnosti dru\xc5\xbebe sta nakup in prodaja energentov (elektri\xc4\x8dna energija, toplotna energija, prodaja plina in peletov) tako za gospodinjstva kakor tudi velike poslovne sisteme. V Energiji plus kupcem ponujajo in zagotavljajo u\xc4\x8dinkovito in celovito energetsko oskrbo ob so\xc4\x8dasni skrbi za trajnostni razvoj._NEWLINE_Dru\xc5\xbeba ima enotirni sistem upravljanja. Funkcijo nadzora opravlja predsednik uprave ustanoviteljice, ki prav tako predstavlja Skup\xc5\xa1\xc4\x8dino dru\xc5\xbebe. Dru\xc5\xbebo vodi, zastopa in predstavlja skladno z Aktom o ustanovitvi direktor.\n_START_SECTION_\nOVEN Elektro Maribor d.o.o.\n_START_PARAGRAPH_\nDru\xc5\xbebo OVEN Elektro Maribor je z iz\xc4\x8dlenitvijo dejavnosti proizvodnje elektri\xc4\x8dne energije leta 2002 ustanovila dru\xc5\xbeba Elektro Maribor d.d. Organizirana je kot dru\xc5\xbeba z omejeno odgovornostjo v 100-odstotni lasti mati\xc4\x8dne dru\xc5\xbebe Elektro Maribor d.d._NEWLINE_Dru\xc5\xbeba OVEN Elektro Maribor d.o.o. upravlja s \xc5\xa1tirimi malimi hidroelektrarnami (MHE), eno srednjo hidroelektrarno (SHE) in 18 malimi fotonapetostnimi elektrarnami (MFE). Osnovne dejavnosti dru\xc5\xbebe so: proizvodnja elektri\xc4\x8dne energije v malih hidroelektrarnah in v fotonapetostnih elektrarnah, vzdr\xc5\xbeevanje hidroelektrarn in fotonapetostnih elektrarn, tr\xc5\xbeenje povezanih produktov s podro\xc4\x8dja obnovljivih virov energije (tr\xc5\xbeenje v svojem imenu za tuj ra\xc4\x8dun)._NEWLINE_Dru\xc5\xbeba ima enotirni sistem upravljanja. Funkcijo nadzora opravlja predsednik uprave ustanoviteljice, ki prav tako predstavlja Skup\xc5\xa1\xc4\x8dino dru\xc5\xbebe. Dru\xc5\xbebo vodi, zastopa in predstavlja skladno z Aktom o ustanovitvi direktor.\n_START_SECTION_\nPoslovanje skupine\n_START_PARAGRAPH_\nKonec leta 2014 je bilo v skupini Elektro Maribor 831 zaposlenih._NEWLINE_V letu 2014 so zna\xc5\xa1ali prihodki 178.618.598 EUR, dodana vrednost 64.546.123 EUR in EBITDA 34.870.531 EUR. \xc4\x8cisti poslovni izid skupine Elektro Maribor je v letu 2014 zna\xc5\xa1al 11.492.681 EUR. Glede na preteklo leto je poslovni izid bolj\xc5\xa1i za 24\xc2\xa0% oz. za 2.212.210 EUR, kar je predvsem posledica vi\xc5\xa1jega poslovnega izida iz poslovanja. Denarni izid skupine je bil v letu 2014 pozitiven v vi\xc5\xa1ini 2.580.277 EUR._NEWLINE_V letu 2014 so investicijska vlaganja skupine Elektro Maribor zna\xc5\xa1ala 24.786.234 EUR in so za 6\xc2\xa0% vi\xc5\xa1ja kot v preteklem letu.\n_START_SECTION_\nZgodovina dru\xc5\xbeb v skupini\n_START_PARAGRAPH_\nDan ali dva pred 4. aprilom 1883 je v Mariboru zasvetila prva elektri\xc4\x8dna lu\xc4\x8d na Slovenskem, komaj \xc5\xa1tiri leta po izumu prve Edisonove \xc5\xbearnice na ogleno nitko. Elektri\xc4\x8dno razsvetljavo s 36 \xc5\xbearnicami je v svojem parnem mlinu in v stanovanjskih prostorih na Grajskem trgu uvedel mariborski podjetnik Karl Scherbaum, ki je na parni stroj (lokomobilo) namestil Siemensov dinamo. To pomeni prvo ugotovljeno tehni\xc4\x8dno uporabo elektri\xc4\x8dne energije na slovenskem ozemlju oziroma za\xc4\x8detek elektrifikacije Slovenije._NEWLINE_Leta 1900 je Franc Neger, lastnik tovarne koles in \xc5\xa1ivalnih strojev, v svoji tovarni instaliral dinamo, ki ga je poganjal dizelski motor in ki je proizvajal elektri\xc4\x8dno energijo za lastne potrebe, delno pa jo je na osnovi koncesije mestne ob\xc4\x8dine dobavljal 36 obrtnikom in Kralikovi tiskarni. Leta 1902 (po nekaterih virih pa leta 1909) je lastnica Plinarne v Mariboru\xc2\xa0\xc2\xbbVereinigte Gaswerke\xc2\xab\xc2\xa0zgradila v Mariboru malo elektrarno z dvema plinskima motorjema in dvema dinamo strojema, ki sta z elektri\xc4\x8dno energijo enosmerne napetosti 350 V polnila veliko akumulatorsko baterijo, ta pa je z enosmerno napetostjo 150 V napajala sodi\xc5\xa1\xc4\x8de, mestno gledali\xc5\xa1\xc4\x8de, kaznilnico, okrajno glavarstvo ter zgradbe nekaterih me\xc5\xa1\xc4\x8danov._NEWLINE_Leta 1917 (po nekaterih virih je bilo Mestno elektri\xc5\xa1ko podjetje ustanovljeno \xc5\xa1ele leta 1920, po drugih pa je za\xc4\x8delo poslovati leta 1919) je \xc5\xbee delovalo Mestno elektri\xc4\x8dno podjetje Maribor (St\xc3\xa4dtische Elektrizit\xc3\xa4ts Unternehmung Marburg). Mestno elektri\xc4\x8dno podjetje je nadaljevalo z izgradnjo elektri\xc4\x8dnega omre\xc5\xbeja in pri\xc4\x8delo izvajati svoje osnovno poslanstvo, to je zagotavljati nemoteno in zadostno dobavo kakovostne elektri\xc4\x8dne energije, hkrati pa je skrbelo za postopke pla\xc4\x8devanja in finan\xc4\x8dnega poslovanja nasploh._NEWLINE_Leta 1951 je bilo ustanovljeno Podjetje za distribucijo elektri\xc4\x8dne energije Elektro Maribor s sede\xc5\xbeem v Mariboru. Leta 1990 se je delovna organizacija Elektro Maribor preoblikovala v podjetje v dru\xc5\xbebeni lastnini: Elektro Maribor - javno podjetje za distribucijo elektri\xc4\x8dne energije p.o. 20. maja 1988 se je Elektro Maribor, p.o., javno podjetje v lasti Republike Slovenije preoblikovalo v delni\xc5\xa1ko dru\xc5\xbebo s polnim imenom Elektro Maribor, javno podjetje za distribucijo elektri\xc4\x8dne energije, d.d._NEWLINE_Leta 2003 je bilo ustanovljeno h\xc4\x8derinsko podjetje Male hidroelektrarne Elektro Maribor d.o.o. V Elektro Maribor d.d. so leta 2008 razvili blagovno znamko OVEN, ki predstavlja celovito ponudbo projektiranja in gradnje, proizvodnje in tr\xc5\xbeenja elektri\xc4\x8dne energije iz obnovljivih virov._NEWLINE_S 1. decembrom 2011 je pri\xc5\xa1lo do iz\xc4\x8dlenitve tr\xc5\xbene dejavnosti nakupa in prodaje elektri\xc4\x8dne energije v h\xc4\x8derinsko dru\xc5\xbebo Elektro Maribor Energija plus d.o.o. S tem je prodajo elektri\xc4\x8dne energije prevzela nova dru\xc5\xbeba Energija plus d.o.o. Dru\xc5\xbeba Elektro Maribor d.d. \xc5\xa1e naprej opravlja dejavnost distribucije elektri\xc4\x8dne energije.'